Europarlamentaarikko, perussuomalaisten puheenjohtaja Jussi Halla-aho kommentoi Ylen Ykkösaamussa puolueesta irtautuneen Sinisen tulevaisuuden ensimmäistä puoluekokousta ja välejään Sinisen tulevaisuuden puheenjohtajaksi nousevaan Sampo Terhoon.

– Sinisten puoluekokouksessa ymmärtääkseni ei ole sitä vaaraa, että valittaisiin vääriä henkilöitä puheenjohtajaksi, Halla-aho sanoi.

Eurooppa- ja kulttuuriministeri Sampo Terho oli kesällä myös ehdolla perussuomalaisten puheenjohtajaksi. Halla-ahon mukaan he olivat ystäviä, mutta nyt heidän väliensä kutsuminen ystävyydeksi olisi liioittelua. Hän sanoo vaihtaneensa Terhon kanssa muutaman sanan käytännön asioista kesän jälkeen.

– Vaikea puhua mistään väleistä, ei ole mitään puhuttavaa.

Halla-aho: Sinisiä ei tarvita

Perussuomalaisten kannatus on ollut esimerkiksi Ylen viimeisimmässä kannatusmittauksessa reilun kahdeksan prosentin luokkaa ja Sinisen tulevaisuuden noin yksi prosentti. Halla-aholta kysyttiin Ykkösaamussa, että tarvitaanko Sinistä tulevaisuutta.

– Ei tietenkään tarvita, hän vastasi.

Halla-ahon mukaan Sinisen tulevaisuuden nokkamiehet ovat vinoilleet perussuomalaisille julkisuudessa, että mitä puolue tekee kannatuksella, jos eivät ole hallituskelpoisia.

– Aivan yhtä hyvin voisi kysyä, mitä he tekevät hallituskelpoisuudella ilman kannatusta. Se on demokratiassa välttämätöntä, että voi osallistua prosessiin, vastasi Halla-aho.

Hänen mukaansa perussuomalaisissa ollaan pettyneitä loikkausoperaatioon. Halla-aho sanoo, että ihmiset kokevat tulleensa hyväksikäytetyiksi.

– Heitä on käytetty hyväksi, heidän talkootyötään, jotta nämä ihmiset ovat päässeet asemiinsa. Ja heidät petetään tällä tavalla. On vaikea nähdä mitään syytä, miksi kukaan kannattaisi tällaista puoluetta, Halla-aho sivaltaa.

"Vistbackan lähtö oli odotettavissa"

Halla-aho kommentoi Ykkösaamussa myös perussuomalaisten perustajajäseniin kuuluvan konkaripoliitikko Raimo Vistbackan päätöstä jättää puolue. Vistbacka on kertonut jättäneensä jäsenhakemuksen Siniselle tulevaisuudelle.

Halla-ahon mukaan päätös oli odotettavissa.

– Ei kenellekään yllätyksenä tule että Vistbacka on ollut lähdössä, mutta emme ole toisaalta halunneet antaa tälläisille ihmisille sitä iloa, että he pääsevät lehtiin itkemään miten heidät savustetaan puolueesta ulos, ja miten eri mieltä olevat potkitaan nyt perussuomalaisista ulos. Me olemme antaneet heidän itse tehdä näitä ratkaisujaan.

– Olemme oikeastaan katselleet vähän kellon kanssa että koska hän lähtee, sanoi Halla-aho.

Vistbacka toimi perussuomalaisten ensimmäisenä puheenjohtajana vuosina 1995-1997 ja oli vuoden 2003 vaaleihin asti puolueen ainoa kansanedustaja.

Lue myös:

Jussi Halla-aho valittiin perussuomalaisten puheenjohtajaksi

Sininen tulevaisuus aloittaa poikkeuksellisen puoluekokouksen – paikka puoluekentässä haussa